Ma' 6 pin iri na xec pain ca wara tomi' xo' caparut pain ca mi' pin ta' nucun Jeju ne,
maji ta ac tococwa na Pedro con Tiago con João ma',
coxa' ca Tiago ma',
piri' mama' ac cacain na cote ne pacun.
Xica' to nana caram ma'.
Ca noro noro cocon Jeju ma',
jimao pin ac ne na tocon.
Toc meremem pin na con,
an xiho' non xina.
Towo' tamana pin na womicon quem.
An xiho' nain naran ca toha mip ma'.
Hwerehwet qui' ho' ac caca na Moisés con Elias cara pane.
Pijim' nonon Jeju quem.
Tomi' ac con na Jeju Pedro:
Awi na pain ca to xin i ca' quem Taramaxicon ne.
Mo ta param mapa' pain ca quep mi' xuhu' pain wijimain xirim,
quep 3 ac tain tara.
Mene rain wirain,
mene tarain wirain Moisés ma',
mene tarain wirain Elias ma' quem na ca tomi' nucun.
Tomi' tomi' wet na Pedro ma',
hwet qui' ac ne na tajain nanawin ca toc meremem tamana.
Tatep pa' ac tococwa na.
Taraju ac cacain na ca tomi' wa ma',
ca maqui' nain nanawin ma'.
Mon cwa' panxita' co om noc camain' ta' cwa'.
Hohot tamana napa' ta.
Taraju wet jun ta na.
Taraju iri nanain ca tomi' nucun Iri' Jam ne,
jin' tamana ac caca na.
Camara' tucu hwet mi' ac cacain na macan'.
Xut hwet ac tococwa na,
quep ac tococwa na.
Tequi' to je.
Ta jin' hwe me ta tata.
Noro pawin iri nana ne,
wara om pin na Moisés con Elias.
Om ca querec mami' tococwa.
Querec xica' pe e' nonon Jeju.
Quiji' mama' ac cacain na pacun.
Pain ca xuruxut xuruxut wet nucucun ma',
tomi' ac tococwa na:
Ta tomi' hwet huhun oro wari' pain ca querec hwe pata' me.
To' e' mami' cain' tarapa' Te ta.
Wata' pain ca Iri' Wari' ta' ca',
to' e' mami' cain' tarapa' Te.
Tomi' hwet ac huhun pain tara ca querec hwe pata' ta na ca tomi' tococwa ma'.
Tomi' querec ac cocon na co taxipa' ca ma':
In qui' cain' tara nonon Elias oro co ca' na taxipa' nanain ca xirao' nucun Moisés ma'.
In qui' cain' tara,
maqui' ac ca tara co tomi' pe pin ca Iri' Jam pane nana.
Cain' cain' xirara quem?
Para tomi' ac i ma' caca quem?
Ac i ma' na ca tomi' querec cocon ma'.
Tomi' iri'o' nana ta ac tococwa na.
In qui' cain' tara ta nonon Elias oro profeta pane.
Ma' ta an to xo' cain ximicocon oro wari' nucun Iri' Jam pain ca winim' cocon co wara tomi' pe ca pane nonon.
Ac i ma' paxi' na ca tomi' caca pane,
ane tomi' pan xuhu' pain i ca' ne:
Wara in qui' paxi' na Elias cara pane,
ane om querec pin' cocon oro taramaxicon ne.
Quep em' nonon,
om ca xiram pa' camain' cocon.
Ac i ma' tatarapa' pain ca Iri' Wari' ta' ca' quem.
Quep em' tatarapa' quem na ca tomi' tococwa ma'.
Taraju pa' pin ac cacain na ca tomi' nucun.
Om na xin ca tomi' con Elias cara pane.
Tomi' non João co ja' taxipa' com ta nana.